Siltarumpuja Helsinkiin - Tapio Huttula
Siltarumpuja Helsinkiin
Olen vaalikampanjan aikana ihmetellyt yhä enemmän yhtä asiaa. Nimittäin pelottelua. Osa puolueista ja ehdokkaista näyttää perustavan kampanjointinsa pelotteluun. Lyömäaseeksi käy maahanmuuttopolitiikka, tasa-arvoinen avioliittolaki tms.
Perussuomalaisten koko vaalivideon ääni- ja kuvamaisema sekä viesti on rakennettu idealle, että maailmanloppu tulee, jos et äänestä Perussuomalaisia.
En usko, että tällainen vähättely puree äänestäjiin. Pelottelu on myös vastuutonta. Hiukan sivistyneempiäkin variaatioita pelottelusta löytyy.
Yksi vanha legenda näyttää olevan, että jos äänestät Keskustaa se vie rahasi maaseudun siltarumpuihin. Jään miettimään, mikä on puolueen aatteellinen tila, jos sen kampanjoinnissa pitää lähteä tällaiselle linjalle.
Sitä paitsi pari faktaa. Helsinkiin ja pääkaupunkiseudulle suunnatut liikenneinvestoinnit olivat Matti Vanhasen hallituksen aikana noin 900 miljoonaa. Tällä vaalikaudella nykyhallituksen saldo on 300 miljoonaa. Ehkä asia onkin niin, että helsinkiläisten pitää miettiä, ketkä oikeasti ajavat ja pystyvät jatkossakin ajamaan Helsingin etua.
Tästä syystä vaadinkin siltarumpuja Helsinkiin!! Nykyajan siltarummut tarkoittavat mm. Helsingin ratapihan pikaista uusimista, raide-Jokerin toteuttamista, Helsingin kantakaupungin raitiovaunuverkon laajentamista, Kehäradan liityntäyhteyksien parantamista, Helsinki-Riihimäki –rataosan parantamista, Espoon kehäradan ja länsimetron toteuttamista, sekä kehä 1 parantamista.
Ja kyllä, jossakin vaiheessa myös Pisara-radan toteuttamista. Pisara-radan osalta on katsottava asiantuntijoiden esitysten pohjalta sen oikea toteutusaika. Sitä ennen täytyy saada toteutettua muut kiireellisemmät hankkeet.
Siltarummut tarkoittavat myös ARA -vuokra-asuntotuotannon tehostamista, kaavoituksen nopeuttamista ja byrokratian purkamista. Pääkaupunkiseudun työssäkäyvät palkansaajat ansaitsevat kohtuuhintaista asumista.
Pääkaupunkiseudulta ja erityisesti Helsingistä puuttuu myös noin 1000 aloituspaikkaa toisen asteen koulutuksesta. Aloituspaikkojen kohdennuksessa täytyy huomioida nuorisoikäluokkien koko. Tilanne täytyy korjata, jotta emme aiheuta rakenteellista syrjäytymisriskiä. Tavoitteena täytyy olla myös ympäristö- ja ihmisystävällinen Hiiletön Helsinki.
Tämän tapausta helsinkiläisten asioita oikeasti parantamaan pyrkivää politiikkaa Keskusta ajaa. Jos sitä sanotaan siltarumpupolitikoinniksi niin minun puolestani voidaan sanoa. Tämä nimittelyhän vain kertoo siitä, että muut puolueet pitävät Keskustaa ja sen toimijoita osaavina ja aikaansaavina.
Ihan hyvä mainoslause. Kiitos siitä hyvät kumppanit. Siltarumpuja Helsinkiin!!